**A 2017. ÉVI KÖLTSÉGVETÉS**

**SZÁMADATAINAK SZÖVEGES MAGYARÁZATA**

2017. ismét változást hoz a GAMESZ és azon önállóan működő költségvetési szervek életében, melyeknek gazdálkodási feladatait a GAMESZ látta, látja el. 2017-től az iskolák üzemeltetési feladatainak ellátása és a feladatok ellátásában résztvevő személyek átkerültek a Tankerületekhez. Az iskola épületében végzett feladatok közül csak az étkeztetés maradt továbbra is a GAMESZ üzemeltetésében. Szintén jelentős változás, hogy a Medveotthon feladatait szintén január 1-től ismét a GAMESZ látja el.

A jogszabályi előírásoknak megfelelően az előirányzatokat 2017-ben is pénzforgalom szerint tervezzük, kormányzati funkciók szerint, az egyes tevékenységek besorolásánál fontos a támogatási források céljának megfelelő tagolás. A tevékenységek helyes besorolása, elkülönítése már csak azért is különös jelentőséggel bír, mert ez által teremthető meg a gazdálkodás átláthatósága, a transzparens intézményi működés, működtetés.

**KIADÁSOK**

***Személyi juttatások***

A személyi juttatások megtervezése során figyelembe vételre került a minimálbér bruttó 111.000,- Ft-ról 127.500,- Ft-ra, a garantált bérminimum 129.000,- Ft-ról 161.000,- Ft-ra történő emelése, a közalkalmazotti bértáblában kötelezően meghatározott soros előrelépések, az egyes ágazati szabályozásban szereplő kötelező pótlékok, illetve az esedékes jubileumi jutalmak összege is.

A GAMESZ személyi juttatás előirányzatának keretében – az előző évhez hasonlóan – tervezésre került 45 fő, akiket a munka törvénykönyve alapján foglalkoztat a szervezet azok közül, akik a korábbi közcélú foglalkoztatás, illetve megbízásos jogviszony során megbízható munkaerőnek bizonyultak.

A személyi juttatások sor kiadási előirányzata tartalmazza annak a 30 főnek a bérét is, aki a „közfoglalkoztatás” keretében került felvételre.

A GAMESZ-nél a közalkalmazottak, munka törvénykönyve alapján foglalkoztatottak és közcélú foglalkoztatottak mellett átlagosan 20 és 35 fő közötti azok száma, akik megbízási jogviszony keretében látják el feladataikat a város zavartalan üzemeltetése érdekében, részt vesznek a csapadékvizek elvezetésében, a tűzifa kitermelésben, aprításban, közterületek takarításában, őrzésében, a kaszálásban, fűnyírásban, és még számos egyéb város- és/vagy intézményüzemeltetési feladatban. Az ő megbízási díjaiknak tervezése is a személyi juttatások között szerepel.

A Könyvtár idén már az engedélyezett 5 fős létszámkerettel dolgozik, s a jelenleg még – a GYES mellett – 4 órában munkát vállaló munkatársa augusztustól már teljes munkaidős munkavállaló lesz.

Fontos még kiemelnünk, hogy az óvoda dolgozóinak nagy részét érinti a pedagógus életpályamodell bevezetésével megvalósuló, illetve az újonnan bevezetett ágazati szabályozásnak megfelelő béremelés, mely az intézmény személyi juttatási előirányzatának növekedését idézi elő.

A bölcsődei dolgozók bérterve tartalmazza a jogszabályban meghatározott ágazati pótlékot, illetve a felsőfokú szakdolgozók pedagógus besorolási bérének növekményét is.

A tervezett étkezési hozzájárulás mértéke 8.000,- Ft/fő/hó készpénz vagy SZÉP kártya formájában, míg a konyhával rendelkező intézményekben járulékokkal növelt értékben 200.000,- Ft/fő/év meleg étkezés formájában.

***Munkaadókat terhelő járulékok és szociális hozzájárulási adó***

A szociális hozzájárulási adó (melynek mértéke 27%-ról 22%-ra változott) mellett a munkáltató által fizetett EHO-t és személyi jövedelemadót, illetve a rehabilitációs hozzájárulást a jogszabályi előírások figyelembe vételével terveztük. A kiadások csökkenése a járulék és létszám csökkenéssel van összhangban.

***Dologi kiadások***

A dologi kiadások tervezése során számoltunk a 2016. évi kifizetetlen szállítóállománnyal. A dologi kiadások tervezése során figyelembe vettük a feladatváltozások hatásait (iskolaépületek Tankerületi üzemeltetésébe kerülését, 26. termálkút beüzemelését). A 2017. év kiemelt területe továbbra is zöldterület-kezelés, ezért a korábbi évekhez képest tovább növeljük a növények beszerzésére, ápolására szánt összeget.

**BEVÉTELEK**

***Intézményi működési bevételek***

A működési bevételek között tervezte meg valamennyi intézmény a működéséhez kapcsolódó bevételeit, melyek közül a teljesség igénye nélkül kiemelhetőek a különböző térítési (pl. étkezési), bérleti díjak (pl. terem, eszköz, stb.) illetve belépő díjak (medveotthon, fürdő, strand, kulturális rendezvények, stb.), a nyújtott szolgáltatások ellenértékének bevételei (pl. termálfűtés). A bevételek tervezése során figyelembe vételre került a kapacitásváltozásokhoz igazított várható teljesítés és a hátralékok beszedéséből származó bevételrész is.

A tervezett bruttó bevételek közül a jelentősebbek a következők:

|  |  |
| --- | --- |
| *Termálfűtés* – az új kút beüzemelését követően a várható bevétel | 200.135,- eFt |
| *Piac* és egyéb közterület foglalási díjak | 60.000,- eFt |
| *Termálfürdő, strand* bevételei (szállás nélkül) | 58.100,- eFt |
| *Iskolai diák étkeztetés* térítési díj bevételei (tartalmazza a támogatott étkezést is) | 94.915,- eFt |
| *Medveotthon* bevételei | 171.200,- eFt |

***Működési célú támogatások államháztartáson belülről***

A GAMESZ itt tervezte meg a 2016. évben az „közfoglalkoztatási” program keretében   
felvett közcélú foglalkoztatottak bér-, és járulék kifizetéseihez kapcsolódó állami   
támogatást 7.070,- eFt értékben. (A 2016-ben indított program 2016. február 28-ig tart.)

A Kölcsey Ferenc Városi Könyvtár az érdekeltségnövelő támogatást tervezett meg 400,- eFt értékben.

A Váci Mihály Művelődési Ház táncházakra tervezett működési célú támogatásának összege 400,- eFt.

Veresegyház, 2017. 02. 24. Kovács Zsuzsanna

gazdasági vezető