Veresegyházi Polgármesteri Hivatal

**A Polgármesteri Hivatal 2017. évi**

**költségvetés szöveges kiegészítése**

A Polgármesteri Hivatal 2017. évi költségvetésében szerkezeti változás nem történt.

A Hivatal kötelező feladatai között került kimutatásra az önkormányzatok és önkormányzati hivatalok jogalkotó és általános igazgatása, az adó, a vám és jövedéki igazgatás, valamint a közterület rendjének fenntartása. Államigazgatási feladatok között jelenik meg az ellátottak pénzbeli juttatása. A Polgármesteri Hivatalnál önként vállalt feladatként a reprezentációs költségeket, illetve a felhalmozási kiadásokat terveztük meg, melyek többségében informatikai fejlesztésekhez kapcsolódnak.

**BEVÉTELEK**

A **közhatalmi bevételek** tervezett előirányzata **5.500.000 Ft**, ami a közterület rendjének fenntartásából származó bírság bevételből származik.

A **működési bevételeket 8.767.000 Ft** összegben terveztük meg, melyet a Hivatal igazgatási tevékenységéből származó bevételek (pl. dolgozók telefon költség térítése, esküvő rendezés bevétele, kifüggesztési eljárási díj) képeznek.

A Hivatal működésének biztosításához az Önkormányzattól **509.477.700 Ft intézményi finanszírozást** terveztünk a 2017. évi költségvetésben.

A bevételek kormányzati funkciók szerinti bontását a 7. számú melléklet tartalmazza.

**KIADÁSOK**

A Hivatal 2017. évi költségvetésében a **működési kiadások** előirányzata **514.678.170 Ft**.

Ebből a személyi juttatások és a hozzá kapcsolódó járulékok összege **334.063.520 Ft**. Ez tartalmazza a béreket, személyi jellegű kifizetéseket, egyéb munkavégzéshez kapcsolódó kifizetéseket és a szociális hozzájárulási adót. A 2017. évi tervadat tartalmazza a 2016 decemberében adott illetménykiegészítés járulékainak összegét is. A polgármester, az alpolgármesterek, a képviselők, bizottsági tagok díjazása az Önkormányzatnál jelenik meg.

A **dologi kiadások** előirányzata **82.506.650 Ft**. Itt jelennek meg az igénybevett közüzemi, távközlési, karbantartási, egyéb üzemeltetési és fenntartási szolgáltatások, valamint a készletek (irodaszerek, nyomtatványok, szaklapok, egyéb készletek) beszerzései, reklám és propaganda költségek, gépkocsi fenntartással kapcsolatos kiadások.

Az **ellátottak pénzbeli juttatásának** előirányzata **98.108.000 Ft**. A tervezett összeg a bölcsődei, az óvodai és az iskolai kedvezményes étkezést tartalmazza.

**Felhalmozási kiadásként** terveztük meg a Hivatal informatikai fejlesztéseit és egyéb eszközbeszerzéseit, melynek összege **9.066.530 Ft**.

A kiadások kormányzati funkciók szerinti bontását a 12. számú melléklet tartalmazza.

Veresegyház, 2017. február 7.

|  |  |
| --- | --- |
|  | Jáger Ágnes  pénzügyi osztályvezető |